ཨོཾ་སྭ་སྟི། དཀྱིལ་འཁོར་རྒྱ་མཚོའི་ལྷ་ཡིས་རྗེས་བཟུང་བས། །མདོ་རྒྱུད་གདམས་ངག་རྒྱ་མཚོའི་མཐར་སོན་ཅིང་། །དམ་ཅན་རྒྱ་མཚོ་བྲན་བཀོལ་རྡོ་རྗེ་འཛིན། །དཔལ་ལྡན་བླ་མའི་ཞབས་ལ་གསོལ་བ་འདེབས། །མཁས་གྲུབ་བྱེ་བའི་ཞབས་པད་གུས་བསྟེན་ནས། །བློ་གྲོས་སྟོབས་ཀྱིས་མན་ངག་འབུམ་སྡེའི་བཅུད། །ཅིག་ཆར་གསལ་མཛད་སྐལ་ལྡན་རྒྱ་མཚོའི་མགོན། །རྣལ་འབྱོར་དབང་ཕྱུག་ཞབས་ལ་གསོལ་བ་འདེབས། །འཆད་དང་སྒྲུབ་པས་རིན་ཆེན་ཐུབ་པའི་བསྟན། །རང་གཞན་རྒྱུད་ལ་འགེངས་མཛད་ནུས་པའི་གཏེར། །རྣམ་དཀར་འཕྲིན་ལས་སྟོང་གི་བདག་པོ་མཆོག །མཁས་གྲུབ་ཆེན་པོའི་ཞབས་ལ་གསོལ་བ་འདེབས། །བླ་མ་ཡི་དམ་བསྟན་བསྲུང་རྒྱ་མཚོ་དང་། །འཆི་མེད་དངོས་གྲུབ་སྩོལ་མཛད་ལྷ་རྣམས་ཀྱི། །བྱིན་རླབས་དཔུང་གིས་གྲུབ་དབང་རྡོ་རྗེ་འཆང་། །བསྐལ་པ་རྒྱ་མཚོར་གཡོ་མེད་ཞབས་བརྟན་ཤོག །ཚེ་རབས་འཕྲེང་བར་ཁྱོད་ཞབས་གཙུག་བསྟེན་ནས། །ཐུན་མོང་ཐུན་མོང་མིན་པའི་ཡོན་ཏན་ཀུན། །མཐར་སོན་རྡོ་རྗེ་འཆང་དབང་ཉེར་འགྲུབ་ནས། །འགྲོ་ཀུན་སྨིན་གྲོལ་ལམ་ལ་འགོད་པར་ཤོག །ཅེས་གྲུབ་པའི་དབང་ཕྱུག་ཆེན་པོ་རྭ་ཆེན་ལོ་ཙྪའི་མཆེད་ཟླ་སྔགས་རམ་པ་སྟོབས་ལྡན་རྒྱ་མཚོའི་གསོལ་འདེབས་འདི་ནི། རང་ཉིད་ལ་འབྲི་འདུན་ཡོད་པའི་ཁར། རྗེ་ཉིད་ཀྱི་ཉེ་གནས་སངས་རྒྱས་རྒྱ་མཚོ་དང་། རབ་འབྱམས་པ་བློ་གྲོས་གཉིས་ཀྱིས་བསྐུལ་བ་ལ་བརྟེན་ནས། ༸ཞྭ་སེར་ཅོད་པན་འཛིན་པ་དཀོན་མཆོག་འཇིགས་མེད་དབང་པོའི་སྡེས་བཀྲ་ཤིས་འཁྱིལ་ནས་སྦྱར་བའོ།། །།